Ena izmed izvrstnih zamisli starega predloga za Transverzalo je bila, da mora biti takšna, da bi jo lahko prehodil slehernik. S tem svojim izhodiščem bi približala planinski svet vsem in bi vsem omogočala še vse drugo, kar dajejo te krasne dolge poti. Žal pa se je v visokogorje Transverzala v preteklosti umestila tako, da so tam spričo svoje tehnične zahtevnosti mnogim nedostopni njeni daljši odseki in na krajših odvrne celo tiste z nadpovprečnimi gorniškimi sposobnostmi. Tako ima popravljena Transverzala zdaj dve ali celo tri različice na odsekih, kjer je bila prej za marsikoga prezahtevna, in obenem ohranja svojo draž za najbolj vešče gornike. Skladno s tradicionalno tristopenjsko klasifikacijo so te tri variante manj zahtevna, zahtevna in zelo zahtevna.